

Telki Község Önkormányzata

2089 Telki, Petőfi u.1.

Telefon: (06) 26 920 801

E-mail: [hivatal@telki.hu](mailto:hivatal@telki.hu)

[www.telki.hu](http://www.telki.hu)

**ELŐTERJESZTÉS**

**A Képviselő-testület 2022. május 30-i rendes ülésére**

**Vállalkozás ösztönző program elindítása**

**A napirendet tárgyaló ülés dátuma**: **2022.05.30.**

**A napirendet tárgyaló ülés:** **Képviselő-testület**

**Előterjesztő:** **Deltai Károly polgármester**

**Az előterjesztést készítette:** **dr. Lack Mónika jegyző**

**A napirendet tárgyaló ülés típusa:** **nyílt** / zárt

**A napirendet tárgyaló ülés típusa:** **rendes /** rendkívüli

**A határozat elfogadásához szükséges többség típusát:** **egyszerű** / minősített

**A szavazás módja:** **nyílt** / titkos

**1.Előzmények, különösen az adott tárgykörben hozott korábbi testületi döntések és azok végrehajtásának állása:** Választási program, díjkedvezményekről szóló rendelet, hirdetési tarifarendszer

**2. Jogszabályi hivatkozások**:

**3.Költségkihatások és egyéb szükséges feltételeket, illetve megteremtésük javasolt forrásai:**

**4. Tényállás bemutatása:**

A 2019.évi választásokat követően elfogadott 5 éves gazdasági programjában Telki község Önkormányzat képviselő-testülete a választási program részeként vállalkozástámogatási program kidolgozását tűzte ki célul.

Az elmúlt több mint két évet meghatározó járványhelyzetben ezzel a kérdéssel nem volt lehetőségünk foglalkozni, de most fontosnak tartjuk, hogy megvizsgáljuk milyen ösztönző rendszert tudunk kidolgozni a helyi vállalkozások támogatása érdekében.

Tudatos gazdaságösztönzési tevékenység nélkül nincs sikeres, versenyképes település.

Hosszú távon akkor működhet kiegyensúlyozottan és fenntarthatóan a község, ha a népességét meg tudja tartani, megfelelő számú és minőségű munkahelyet és szolgáltatásokat nyújt a helyi közösség számára, és a helyi közösség tagjai a munkájuk, személyes és közéleti tevékenységeik révén fenntartják és működtetik a települést. A gazdasági jövőkép, amely egyben stratégiai cél is: saját lábon álló, környezeti-társadalmi szempontból fenntartható helyi gazdaság megteremtése, amely minőségi kertvárosias életfeltételeket biztosít a Telkiek számára.

A településfejlesztési koncepcióban megfogalmazott „TELKI – AZ OTTHONOS, OKOS FALU” célja olyan kiegyensúlyozottan fejlődő, saját lábon álló, erős helyi gazdaságot építő otthonos település, amely a településfejlesztés során a helyi értékek érvényesítését helyezi középpontba, összhangot teremt az ökológiai és a gazdasági folyamatok között, és amelyet közösségi együttműködésben valósít meg.

Telki jövőképében egy, a természeti és az épített környezet értékeinek védelmén és gazdagításán alapuló kompakt, városias település víziója tükröződik, amelyben a lakó-, a munka-, a közösségi és a rekreációs terek harmonikus együttese valósul meg.

A kívánt jövőkép eléréséhez a helyi gazdaság fejlesztése további jelentős lépéseket kell tenni.

Jelen előterjesztés keretében azoknak a lehetőségeknek és támogató eszközöknek a feltárását javasoljuk megvizsgálni, amelyek az önkormányzat gazdaságösztönzési tevékenységét javíthatják.

Egy helyi vállalkozásösztönző program kidolgozása több lépcsőben történhet. A helyzetelemzésből kiindult értelmezések és következtetések alapján lehet csak megfogalmazni azokat a javaslatokat, eszközöket, amelyek közül a képviselő-testület döntést hozhat arról, hogy milyen gazdaságösztönző eszközöket alkalmaz.

Az elmúlt időszakban a Polgármesteri Hivatal megpróbálta feltérképezi a helyi gazdaság működését. Áttekintette a rendelkezésre álló központi és helyi nyilvántartásokat.

A telki helyi gazdasággal kapcsolatos adatokat áttekintve a következő jellemzők rajzolódnak ki:

- Telkiben jellemzően mikro- kis- illetve közepes gazdaságok működnek.

- A vállalkozások nagy része kisadózó (KATA) vállalkozó, illetve kisebb részben egyéb gazdasági főleg (Kft.) formájában működő kisvállalkozások.

- Tevékenységük jellege szerint jellemzően a szolgáltatási tevékenységet végző cégek száma jelentős, emellett kisebb számban vannak jelen kereskedelmi tevékenységet végző vállalkozások. Alacsony az ipari, illetve elenyésző számú a mezőgazdasági tevékenységet végző helyi vállalkozások száma.

- A nagy hozzáadott értéket előállító vállalkozások száma alacsony.

- Alacsony szintű a helyi foglalkoztatottság.

- A vállalkozások jellemzően székhelyként vannak a településen bejelentve, tényleges tevékenységet végző vállalkozások viszonylag kis számban találhatóak a településen.

- A helyi vállalkozások egymástól függetlenül működnek, nem alakultak ki egymáshoz kapcsolódó tevékenységláncok.

- A településen nincsenek egybefüggő vállalkozási övezetek, ipari parkok.

- A korábbi településfejlesztési koncepciók prognózisa a sport-rekreációs irányú és „fehéripar” jellegű vállalkozások megjelenésére, mely prognózis Budapest közelségén és a lakosság összetételén alapultak, nem valósult meg, ezek a remények megalapozatlannak bizonyultak.

- Az autópályára közvetlenül vezető útkapcsolat hiánya a legerősebb korlát bármiféle gazdasági terület kijelölésére.

Az önkormányzat – kevés közvetlen beavatkozási eszköze révén – ösztönző, támogató, a működést könnyítő lépésekkel, információkkal segítheti a helyi vállalkozásokat. Ilyen támogatások eddig is léteztek.

A vállalkozásösztönzés, vállalkozások beindításának támogatása, olyan gazdasági fejlődést elősegítő eszközök, amelyeket elsősorban arra dolgoztak ki, hogy előremozdítsák az új vállalkozások létrejöttét és biztosítsák a meglévő vállalkozások megtartását. Olyan eszközöket foglal magában, amelyek ösztönzik helyi, vagy betelepülő vállalkozások indítását. És segítik, hogy a betelepülő, alakuló helyi cégek elégedettek legyenek, ezáltal ne adják fel helyi telephelyeiket, ne helyezzék át működésüket más településre, vonzóvá tegyék az új vállalkozások számára a települést.

A gazdaságösztönzési eszközök nem önmagukban, hanem kombinációkban, a település sajátosságaihoz igazodva, tudatosan tervezve képesek hatékonyan szolgálni a versenyképességet.

Minden település egyedi, hiszen méretétől, adottságaitól, fejlettségétől függően alakulnak a helyi gazdasági jellemzői.

Telki esetében az önkormányzat célja,

- Törekedni a helyi mikro‐, kis‐ és középvállalkozások megerősítésére, szerepük bővítésére, a gazdasági szereplők közötti egyensúly megteremtésére;

- Segíteni a helyi fiatalok vállalkozóvá válását;

- Bővíteni a helyi foglalkoztatási lehetőségek körét, folyamatosan javítani a helyi vállalkozási környezetet;

- Kiemelten kezelni a helyi gazdaság sokoldalúbbá válását, Telki gazdaságának több lábon állását;

- Elősegíteni a szolgáltatások bővülését, az innovatív, K+F és kreatív szektorban tevékenykedő vállalkozások betelepülését;

- Támogatnia a helyi zöldgazdaság bővülését, az energiahatékonyság fokozását, a helyi erőforrások szélesebb körű felhasználását;

- Segíteni a családi és ökológiai gazdálkodást végzők tevékenységét, ösztönzi megalapításukat.

A 21. század gazdaságát jellemző tendencia, hogy a helyi gazdasági környezet vonzereje egyre kevésbé az infrastrukturális adottságok, az üzleti szolgáltatások, adókedvezmények, pénzügyi ösztönzők stb. körének függvénye.

A vonzerő egyre inkább a vállalkozások és a működésükben érintett egyéb szereplők együttműködésének eredményességén múlik.

A helyi gazdaság sikertörténete nem csupán egyes vállalkozások sikertörténeteinek összessége, hanem az egész településé, ahol az önkormányzat, a közszféra, a lakosok és a vállalkozások együttműködésével jön létre egy minden fél számára előnyöket biztosító gazdasági környezet (helyi gazdasági ökoszisztéma).

A vizsgálat és javaslattétel során értelmezni szükséges és figyelembe kell venni az elmúlt tíz év gazdasági tendenciáit, a változó jogi környezetet és annak trendjeit. Adottságként kell tekintenünk azokra az állandó és átmeneti externáliákra, melyek meghatározzák a program sikerességét, úgy, mint: Budapest közelsége és „szívóereje”, munkaerőválság, a járványhelyzet és háborús konfliktus okozta gazdasági válság, a rendkívüli jogrend okozta jogi környezet.

Az alábbiakban a teljessége igénye nélkül megpróbáltuk összegyűjteni azokat a vállalkozás ösztönző eszközöket, amik Telki adottságait figyelembe véve, mint lehetőségek reálisak lehetnek:

* Gazdaságösztönzést szolgáló infrastruktúrák (infrastrukturális jellegű eszközök és feltételek) megteremtése.
* Üzleti szolgáltatások és promóció biztosítása.
* Gazdasági szereplők együttműködését előmozdító eszközök megteremtése.
* Vállalkozói fórumok szervezése helyi, regionális szinten információ átadás, tapasztalatcsere céljából.
* Közvetlen kommunikáció a helyi közösségi élet szereplőivel gondjaik kezelése, ötleteik felkarolása érdekében.
* Marketing‐tevékenység támogatása.
* Helyi média megjelenés kedvezményes biztosítása.
* Üzleti kapcsolatok előkészítése, szervezése.
* Gazdasági szereplők működését támogató közszolgáltatások biztosítása.
* Inkubátorház és/vagy üzleti szolgáltató ház, vagy ehhez hasonló szolgáltatás biztosítása.
* Pályázati asszisztens program, pályázatfigyelés, pályázatírási segítség.
* Székhelyszolgálat biztosítása.
* Kedvezményes területértékesítési politika kiépítése.
* Helyi pénzügyi jellegű gazdasági ösztönzők.
* Helyi adópolitika, adókedvezmények.
* Önkormányzati pályázati pontrendszer kidolgozása– az Önkormányzat által kiírt pályázatok esetében olyan helyi kedvezményt biztosító pontrendszer felállítása, ahol a helyi vállalkozások plusz pontot kapnak.
* Munkaerő mobilitására kiható közösségi közlekedés fejlesztése.
* A humán közszolgáltatások – bölcsőde, óvoda/családi napközik működése/biztosítása.
* Helyi munkaerőpiaci programok megvalósítása, családbarát környezet kialakítása, társadalmi összetétel szempontjából vegyes lakóterületeket létrehozása, a társadalmi kohéziót erősítő, helyi közösségfejlesztő kezdeményezek megvalósítása.
* Önkormányzati tulajdonú ingatlanok kedvezményes bérbeadása, hasznosítása.
* Helyi közösségfejlesztési pénzalap(ok) képzése, amely révén községfejlesztési feladatokat lehet részben vagy egészben megoldani.
* Vállalkozások, működő tőke vonzása a gazdasági szempontból hasznosítható területeken, pl. fejlesztési lehetőségek kínálkoznak a szolgáltatások és az idegenforgalom területén.
* Önkormányzati kezdeményezésű felnőttképzési programok indítása, támogatása.
* Továbbképzés, átképzés, nyelvtanfolyamok szervezése, hogy segíteni lehessen a munkába való visszatérést, illetve javítja a munkavállalói rugalmasságot.
* Telki kártya bevezetése a helyi szolgáltatók támogatása érdekében.
* Minősített partner cím bevezetése.
* Telki névhasználat engedélyezése.

A gazdaságösztönzési eszközök nem önmagukban, hanem kombinációkban, a település sajátosságaihoz igazodva, tudatosan tervezve képesek hatékonyan, szinergiában szolgálni a versenyképességet.

Az önkormányzatnak tehát meg kell vizsgálnia, hogy ezen eszközök közül melyek azok, melyek reálisan megvalósíthatóak, az önkormányzat és a helyi gazdaság számára ösztönzőként hatnak és működőképesek. A felsorolt eszközök közül sokra van már más teleüléseken tapasztalat és visszajelzés, ezeket értelmezni szükséges. A javaslatcsomagot a tárgyalás során ki kell egészíteni az egyeztetések közben felmerülő javaslatokkal.

A vállalkozásösztönzési eszközök meghatározásakor az alábbi induló pontokat kellene megvitatni.

* A programot csomagként kell értelmezni.
* A program kommunikációjához el kell különíteni forrást.
* A program megvalósításhoz önálló költségvetési forrásokat kell rendelni.

Telki, 2022. május 26.

Deltai Károly

polgármester

**Határozati javaslat**

**Telki Község Önkormányzat képviselő-testület**

**../2022.(V….. ) önkormányzati határozata**

**Vállalkozás ösztönző program elindítása**

Telki község Önkormányzat képviselő-testülete úgy határozott, hogy a helyi vállalkozás ösztönző rendszer kidolgozását elindítja.

Felkéri a Pénzügyi Bizottságot, hogy vizsgálja meg az előterjesztésben felsorolt vállalkozás ösztönzési eszközöket, dolgozza ki a település szempontjából releváns támogató eszközök biztosításának és igénybevételének rendszerét, annak pénzügyi keretét, illetve tegyen javaslatot esetleges további döntéselőkészítő feladatokra.

Határidő: 2022.október 31.

Felelős: Polgármester